L’últim estudi sobre Les Sitges de Burjassot, en format llibre, ja a la venda
2025-07-24

El passat mes d’octubre, l’Ajuntament de Burjassot va presentar el Pla d’Actuació Municipal de Les Sitges, un projecte integral per a la recuperació i rehabilitació del Monument Històric-Artístic Nacional de Burjassot, pel qual es treballarà en la consecució dels recursos necessaris que possibiliten la rehabilitació del principal patrimoni cultural del municipi i es farà valdre tan important monument, treballant també per aconseguir la seua màxima divulgació.

En aquest sentit, i fruit del treball conjunt entre l’Ajuntament, a través de l’Institut Municipal de Cultura i Joventut de Burjassot, i la Universitat Politècnica de València, que des de 2006 ha realitzat un exhaustiu treball científic d’estudi i recerca sobre l’estat de les Sitges, s’ha publicat el llibre “Silos de Burjassot. Origen y desarrollo constructivo. Evolución de sus estructuras”. En aquesta publicació, coordinada pel professor Manuel Ramírez Blanco, juntament amb Ana Valls Ayuso i Jaime Llinares Millán, s’exposen, gràficament, els aspectes més importants que concerneixen aquest emblemàtic monument. En el llibre, que ja es pot adquirir en la Casa de Cultura de Burjassot, a un preu de 8 euros, s’analitzen, entre altres factors, la contextualització històrica en la qual les Sitges van ser construïdes, la relació entre els dipòsits i la població, les causes que van donar lloc la seua construcció, així com els elements principals i les característiques generals del conjunt monumental. A més, a través dels gravats, dibuixos i fotografies que il·lustren la publicació, es mostra i es realça la història de les Sitges, la funció que van exercir per a la subsistència de la ciutat, etc.